
 RAPORT

asupra proiectului de Lege privind aprobarea Ordonanţei de Urgenţă a Guvernului nr. 79/2005 pentru modificarea şi completarea

 Legii nr. 678/2001 privind prevenirea şi combaterea

 traficului de persoane
În conformitate cu prevederile art. 89 şi 108 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, în procedură de urgenţă, cu proiectul de Lege privind aprobarea Ordonanţei de Urgenţă a Guvernului nr. 79/2005 pentru modificarea şi completarea Legii nr. 678/2001 privind prevenirea şi combaterea traficului de persoane, trimis cu adresa nr. P.L.X- 309, din 26 iulie 2005, înregistrat sub nr. 31/614 din 26 iulie 2005.


Comisia pentru Sănătate şi Familie, prin avizul său cu nr. 28/353 din 25 august 2005, a avizat favorabil proiectul de lege.


Comisia pentru administraţie publică, amenajarea teritoriului şi echilibru ecologic, cu avizul nr. 26/278 din 24 august 2005, a avizat favorabil proiectul de lege.

Consiliul Legislativ a avizat favorabil proiectul de ordonanţă de urgenţă, conform avizului nr. 901/13.07.2005.
Senatul, în calitate de primă Cameră sesizată, a adoptat proiectul de Lege în şedinţa sa din 25 iulie 2005, în procedură de urgenţă.
Obiectul de reglementare al proiectului de lege îl reprezintă unele măsuri de armonizare legislativă cu legislaţia comunitară precum şi identificarea unor soluţii suplimentare pentru combaterea eficientă a traficului de persoane.

Proiectul de lege face parte din categoria legilor organice potrivit art. 76, alineatul (1) din Constituţia României, republicată.

La dezbaterea proiectului de lege a participat, în conformitate cu prevederile art. 51 şi 52 din Regulamentul Camerei Deputaţilor, din partea Ministerului Justiţiei, doamna Violeta Belegante, şef serviciu.
La lucrări, au fost prezenţi majoritatea membrilor comisiei.
Raportul comisiei a fost adoptat cu  unanimitate de voturi.

Potrivit prevederilor art. 75 alineatele (1) şi (3) din Constituţia României, republicată, Camera Deputaţilor este Cameră decizională.
În conformitate cu prevederile art. 60 din Regulamentul Camerei Deputaţilor, membrii comisiei  au examinat proiectul de Lege în şedinţa din 6 septembrie 2005.

În urma dezbaterii, membrii comisiei au hotărât, în unanimitate, să supună plenului Camerei Deputaţilor, spre dezbatere şi adoptare, proiectul de Lege privind aprobarea Ordonanţei de Urgenţă a Guvernului nr. 79/2005 pentru modificarea şi completarea Legii nr. 678/2001 privind prevenirea şi combaterea traficului de persoane, în forma adoptată de Senat.

                                         PREŞEDINTE,                                                                                                                          

                                         Sergiu ANDON                                                                                                              

Consilier

dr. George Cucu

